Σχεδόν ακατόρθωτο θα είναι το αφορόλογητο για όσους έχουν χαμηλά εισοδήματα και ιδιαίτερα για τους φορολογούμενους που δηλώνουν εισοδήματα κάτω των 10.000 ευρώ το χρόνο. Αιτία η αύξηση του ορίου των δαπανών που θα πρέπει να πραγματοποιηθούν με χρεωστικές και πιστωτικές κάρτες ή ηλεκτρονικές συναλλαγές στο 30%. Την αύξηση αποκάλυψε το προσχέδιο του προϋπολογισμού που κατατέθηκε χθες στην Βουλή

Μισθωτοί, συνταξιούχοι και κατά κύριο επάγγελμα αγρότες θα πρέπει από το επόμενο έτος να συγκεντρώνουν ηλεκτρονικές αποδείξεις ίσες με το 30% του εισοδήματός τους για να χτίσουν το αφορολόγητο και να έχουν έκπτωση φόρου ύψους 1.900 - 2.100 ευρώ.

Η αύξηση αυτή θα κάνει σχεδόν άπιαστο όνειρο την έκπτωση φόρου για όσους έχουν πολύ χαμηλά εισοδήματα αφου για παράδειγμα για να διατηρήσει κάποιος το αφορολόγητο στα 8.636 ευρώ θα πρέπει να έχει αυξημένες ηλεκτρονικές συναλλαγές κατά 30%, στις οποίες όμως δε συμπεριλαμβάνονται πολλά από τα μεγάλα μηνιαία έξοδα του, όπως το ενοίκιο.

Απότελεσμα της επικείμενης αύξησης των ηλεκτρονικών συναλλαγών και του πλαστικού χρήματος στο 30% και ώστε να επιτευχθεί από τον φορολογούμενο το σημερινό αφορολόγητο, δηλαδή 8.636 ευρώ, θα πρέπει ένας φορολογούμενος με ετήσιο εισόδημα με 9.000 ευρώ να πραγματοποιήσει e-συναλλαγές ύψους 2.700 ευρώ. Στην πραγματικότητα όμως είναι κάτι σχεδόν άπιαστο αφού η νομοθεσία εξαιρεί από τις ηλεκτρονικές συναλλαγές ένα έξοδο που στις πειρσσότερες φορές φτάνει στο 30% του εισοδήματος. Το ενοίκιο.

Αν για παράδειγμα ένας φορολογούμενος έχει να πληρώνει ενοίκιο για την κατοικία του π.χ. 300 ευρώ το μήνα, σημαίνει ότι από τα 9.000 ευρώ, τα 3.600 του ενοικίου δεν θα συνυπολογίζονται. Απότελεσμα τα 5.400 ευρώ που απομένουν είναι σχεδόν αδύνατον οι ηλεκτρονικές συναλλαγές να αποτελούν καν το 30% του εισοδήματος αφού τα μισά θα πρέπει να τα ξοδέψει με κάρτες ή e-banking.

Για εισόδημα 10.000 ευρώ: σήμερα απαιτούνται 1.000 ευρώ ηλεκτρονικών αποδείξεων, ενώ από τη νέα χρονιά θα απαιτούνται 3.000 ευρώ. Στην περίπτωση που κάποιος δεν συγκεντρώσει τον απαιτούμενο αριθμό αποδείξεων θα έχει πέναλτι (περίπου 20-22%) επί της διαφοράς. Στην περίπτωση δηλαδή που ο ανωτέρω φορολογούμενους συγκεντρώσει το 2020 αποδείξεις με τη χρήση καρτών ή e-banking ύψους 1.500 ευρώ θα πληρώσει πέναλτι επί της διαφοράς. Δηλαδή θα καταβάλει φόρο (1.500 Χ 20%) 300 ευρώ.

Για εισόδημα 20.000 ευρώ: σήμερα απαιτούνται 2.500 ευρώ ηλεκτρονικών πληρωμών, ενώ το 2020 θα απαιτηθούν 6.000 ευρώ.

Για εισόδημα 40.000 ευρώ: σήμερα απαιτούνται 6.000 ευρώ ηλεκτρονικών αποδείξεων, ενώ το 2020 θα απαιτηθούν 12.000 ευρώ.

Αναλυτικά τα ποσά που θα χρειαστούν οι φορολογούμενοι ανάλογα το εισόδημα τους, από e-αποδείξεις για να χτίσουν το αφορολόγητο το 2020

Σήμερα για να εξασφαλίσουν οι μισθωτοί, οι συνταξιούχοι και οι κατά κύριο επάγγελμα αγρότες την έκπτωση φόρου 1.900 - 2.100 ευρώ που οδηγεί σε έμμεσο αφορολόγητο όριο θα πρέπει να εμφανίσουν δαπάνες που έχουν πληρωθεί με κάρτες (χρεωστικές ή πιστωτικές) ή μέσω e-banking που αντιστοιχούν στο 10% του ετήσιου εισοδήματός τους για εισόδημα έως 10.000 ευρώ, 15% για εισόδημα από 10.000 ευρώ έως 30.000 ευρώ και 20% για εισοδήματα πάνω από 30.000 ευρώ.

Σύμφωνα με το προσχέδιο του προϋπολογισμού η ενίσχυση των ηλεκτρονικών συναλλαγών μπορεί να φέρει στα κρατικά ταμεία το 2020 επιπλέον έσοδα ύψους 640 εκατ. ευρώ, ποσό το οποίο θα προέλθει κυρίως από την αύξηση των εισπράξεων του ΦΠΑ.

Η λίστα με τις e-αποδείξεις που χτίζουν το αφορολόγητο όριο περιλαμβάνει σχεδόν τα πάντα. Από τα είδη του σούπερ μάρκετ, τους λογαριασμούς για ηλεκτρικό ρεύμα, ύδρευση, σταθερή και κινητή τηλεφωνία, καύσιμα, πετρέλαιο θέρμανσης, κοινόχρηστα, ασφάλιστρα αυτοκινήτου, επισκευές κατοικιών, ανταλλακτικά αυτοκινήτων. Ελάχιστες είναι οι δαπάνες που εξαιρούνται: τα ενοίκια, δόσεις δανείων, τα τέλη κυκλοφορίες, αγορές ακινήτων, αυτοκινήτων, σκαφών αναψυχής, πληρωμή φόρων, αγορές μετοχών.

Πιο συγκεκριμένα στο χτίσιμο του αφορολόγητου μετράνε οι δαπάνες που αφορούν:

Διατροφή και μη αλκοολούχα ποτά: Ψωμί, δημητριακά, ρύζι, ζυμαρικά, κρέας, ψάρια, αλλαντικά, γαλακτοκομικά, έλαια, φρούτα, λαχανικά, σοκολάτες, γλυκά, παγωτά, χυμοί, νερό, αναψυκτικά κλπ.

Αλκοολούχα ποτά και καπνός: Αλκοολούχα, οινοπνευματώδη ποτά, κρασιά, μπύρες, καπνός, τσιγάρα, πούρα, πουράκια.

Ένδυση και υπόδηση: Υφάσματα, ενδύματα, καθαρισμός και μεταποίηση ενδυμάτων, παπούτσια, επιδιορθώσεις υποδημάτων.

Στέγαση: Ηλεκτρικό ρεύμα, ύδρευση, φυσικό αέριο, υγραέριο, πετρέλαιο θέρμανσης, αποχέτευση, κοινόχρηστα, δημοτικά τέλη, επισκευή και συντήρηση κατοικία, εργασίες, υδραυλικού, ηλεκτρολόγου, ελαιοχρωματιστή, υπηρεσίες για τη συντήρηση πολυκατοικιών.

Διαρκή αγαθά, είδη νοικοκυριού και υπηρεσίες: Έπιπλα, διακοσμητικά είδη, έπιπλα κήπου, φωτιστικά, χαλιά, μοκέτες, κουρτίνες, κλινοσκεπάσματα, οικιακές συσκευές, ψυγεία, πλυντήρια, ηλεκτρικές κουζίνες, κλιματιστικά, συσκευές θέρμανσης, εργαλεία, υπηρεσίες καθαρισμού, είδη καθαρισμού κ.α.

Μεταφορές: Ποδήλατα, ανταλλακτικά και αξεσουάρ αυτοκινήτου, καύσιμα, λιπαντικά, μίσθωση γκαράζ και χώρων στάθμευση, μαθήματα οδήγησης, εισιτήρια τρένου, λεωφορείων, ταξί, αεροπλάνων και πλοίων.

Επικοινωνίες: Κινητή και σταθερή τηλεφωνία, σύνδεση Internet, ταχυδρομικές υπηρεσίες.

Αναψυχή, πολιτιστικές δραστηριότητες: Υπολογιστές, κάμερες, μουσικά όργανα, άνθη, κατοικία ζώα, αθλητικές δραστηριότητα, θέατρα, κινηματογράφος, συναυλίες, μουσεία, βιβλία, εφημερίδες, περιοδικά, πακέτα διακοπών.

Εκπαίδευση: Δίδακτρα για προσχολική, πρωτοβάθμια, δευτεροβάθμια και τριτοβάθμια εκπαίδευση.

Υγεία: Εκτός από τις επισκέψεις σε γιατρούς, τα φάρμακα και τα νοσήλια στις δαπάνες περιλαμβάνονται: φακοί επαφής και υγρά καθαρισμού, τεστ εγκυμοσύνης, προφυλακτικά, οινόπνευμα καθαρό, ιατρικά προϊόντα, γυαλιά μυωπίας, πατερίτσες, πιεσόμετρο, ζώνες παθήσεων, θεραπευτικές συσκευές και εξοπλισμός, οδοντιατρικές υπηρεσίες (σφράγισμα, λεύκανση, καθαρισμός δοντιών, τοποθέτηση θήκης), μικροβιολογικές εξετάσεις, φυσιοθεραπεία κ.α.

Ξενοδοχεία, καφέ, εστιατόρια, κυλικεία.

Άλλα αγαθά και υπηρεσίες: Κουρεία, κομμωτήρια, κοσμήματα, ρολόγια, είδη για μωρά, οίκοι ευγηρία και ιδρύματα για άτομα με ειδικές ανάγκες, υπηρεσίες για βοήθεια στο σπίτι, ασφάλιση κατοικία, υγείας, οχημάτων.